กรุงไทยฮอต!เก็งกองทุนฟื้นฟูขาย20บาท
กรุงไทยฮอต! หลังนักลงทุนให้ความสนใจซื้อขายมากเป็นพิเศษ เก็งกองทุนฟื้นฟูขาย20บาท
7 ก.ย. 2553

กรุงไทยฮอต! หลังนักลงทุนให้ความสนใจซื้อขายมากเป็นพิเศษ เก็งกองทุนฟื้นฟูขาย20บาท
เช้าวันนี้ หุ้นของธนาคารกรุงไทย(KTB) โดดเด่นมาก นักลงทุนให้ความสนใจซื้อขายมากเป็นพิเศษ  ส่งผลให้ราคาหุ้นดีดขึ้นแรง เกิบ10%  ท่ามกลางมูลค่าการซื้อขายสูงสุดของวัน หลังมีข่าวว่ากองทุนเพื่อการฟื้นฟูและพัฒนาระบบสถาบันการเงินจะนำหุ้นกรุงไทยที่ถืออยู่สัดส่วน55% ของทุนเรียกชำระแล้วมาประมูลขายประมาณวันที่ 15 ก.ย.นี้ ซึ่งตลาดคาดว่าน่าจะได้ราคาดีประมาณ 20 บาทต่อหุ้น
ล่าสุด ราคาหุ้น KTB  ซื้อขายบริเวณ 15.60 บาท บวก  1.20 บาท หรือเพิ่มขึ้น  8.33% ย่อลงจากระดับสูงสุดของวันอยู่ที่ 16.10 บาท 
ด้านนักวิเคราะห์บริษัทหลักทรัพย์ฟินันเซียไซรัส คาดว่า การเสนอขายหุ้นกรุงไทยของกองทุนฟื้นฟูฯน่าจะเป็นการขายเพียงบางส่วนและไม่ถึงขั้นต้องทำคำเสนอซื้อหุ้นจากนักลงทุนทั่วไป(เทนเดอร์ออฟเฟอร์)  แม้ว่ากองทุนฟื้นฟูฯจะต้องปิดตัวลงในปี 2556 ก็ยังสามารถโอนให้กระทรวงการคลังได้ 
สำหรับราคาขายตามข่าวที่ 20 บาทมีความเป็นไปได้เพราะคิดเป็น 1.8 – 2.0 เท่าของมูลค่าหุ้นทางบัญชี  สำหรับราคาพื้นฐานที่ฟินันเซียไซรัสให้อยู่ที่  15.70 บาท แนะนำทั้งซื้อหรือซื้อเก็งกำไรได้
นักวิเคราะห์ของบริษัทหลักทรัพย์กสิกรไทยแนะนำ"ซื้อ" หุ้นKTB  ให้ราคาเป้าหมาย 17 บาท 
ก่อนหน้านี้ ราคาหุ้นของธนาคารกรุงไทยปรับตัวขึ้นน้อยกว่าหุ้นธนาคารขนาดใหญ่หลายแห่ง แม้ว่า นักวิเคราะห์จะมองว่าผลการดำเนินงานจะดีขึ้นมาก  ส่วนหนึ่งเนื่องจากจะได้รับการดูแลงบไทยเข้มแข็ง และยังขยายสินเชื่อทั่วไปได้ดีตามอัตราการเติบโตทางเศรษฐกิจ